b'\n_START_ARTICLE_\nNotaro atstovas\n_START_PARAGRAPH_\nNotaro atstovas - teisininkas, skiriamas, jeigu notaras d\xc4\x97l ligos, atostog\xc5\xb3 ar kit\xc5\xb3 prie\xc5\xbeas\xc4\x8di\xc5\xb3 negali eiti notaro pareig\xc5\xb3; atstovas._NEWLINE_Notaro atstovu Lietuvoje gali b\xc5\xabti asmuo, atitinkantis LR notariato \xc4\xafstatymo 3 straipsnio antrosios dalies 1, 2, 3, 4 ir 5 punkt\xc5\xb3 reikalavimus. Notaro atstovu taip pat gali b\xc5\xabti skiriamas buv\xc4\x99s notaras, kurio \xc4\xafgaliojimai yra pasibaig\xc4\x99 pagal Notariato \xc4\xafstatymo 23 straipsnio pirmosios dalies 8 punkt\xc4\x85, ta\xc4\x8diau ne ilgiau kaip iki jam sukaks 70 met\xc5\xb3. Notaro atstovas skiriamas pagal atstovaujamo notaro ir asmens, kuris sutinka jam atstovauti, pra\xc5\xa1ymus. Jeigu notaras, negalintis eiti savo pareig\xc5\xb3, nepra\xc5\xa1o skirti notaro atstovo, Lietuvos Respublikos teisingumo ministras, atsi\xc5\xbevelgdamas \xc4\xaf Notar\xc5\xb3 r\xc5\xabm\xc5\xb3 prezidiumo nuomon\xc4\x99, turi teis\xc4\x99 paskirti notaro atstov\xc4\x85 savo iniciatyva, kai yra b\xc5\xabtina u\xc5\xbetikrinti negalin\xc4\x8dio eiti notaro pareig\xc5\xb3 notaro biuro veikl\xc4\x85.\n_START_SECTION_\nSkyrimas\n_START_PARAGRAPH_\nNotaro atstovo skyrimas \xc4\xafforminamas Lietuvos Respublikos teisingumo ministro \xc4\xafsakymu nurodant laik\xc4\x85, kur\xc4\xaf skiriamas asmuo eis notaro atstovo pareigas arba nurodant aplinkybes, kurioms esant skiriamas asmuo eis notaro atstovo pareigas. \xc5\xa0iuo atveju notaro atstovas skiriamas 1 met\xc5\xb3 terminui._NEWLINE_Asmuo gali b\xc5\xabti skiriamas tik vieno notaro atstovu. Notaro atstovo pareigas gali eiti asmuo, paskirtas notaro atstovu ir prisiek\xc4\x99s. Jeigu asmuo iki paskyrimo notaro atstovu buvo dav\xc4\x99s notaro priesaik\xc4\x85 \xc5\xa1io \xc4\xafstatymo nustatyta tvarka, jam prisiekti i\xc5\xa1 naujo nereikia. Atstovaujamasis notaras atstovavimo metu negali atlikti notarini\xc5\xb3 veiksm\xc5\xb3.\n_START_SECTION_\nVeikla\n_START_PARAGRAPH_\nAtstovaujamasis notaras su paskirtu notaro atstovu iki jo pareig\xc5\xb3 atlikimo prad\xc5\xbeios sudaro sutart\xc4\xaf d\xc4\x97l notaro atstovo pareig\xc5\xb3 atlikimo apmok\xc4\x97jimo, notaro biuro darbo organizavimo. Tais atvejais, kai notaro atstovas skiriamas Lietuvos Respublikos teisingumo ministro iniciatyva, su paskirtu notaro atstovu iki jo pareig\xc5\xb3 atlikimo \xc5\xa1ioje straipsnio dalyje numatyt\xc4\x85 sutart\xc4\xaf sudaro Notar\xc5\xb3 r\xc5\xabmai._NEWLINE_Notaro atstovas i\xc5\xa1 pareig\xc5\xb3 atleid\xc5\xbeiamas Lietuvos Respublikos teisingumo ministro \xc4\xafsakymu pasibaigus atstovavimo terminui; kai notaro atstovo pareigos atliekamos Lietuvos Respublikos teisingumo ministro \xc4\xafsakyme nenurodytais atvejais; atstovaujamojo notaro reikalavimu; kitais Notariato \xc4\xafstatymo 23 straipsnio pirmojoje dalyje numatytais pagrindais._NEWLINE_Notaro atstovas turi visas notaro teises ir pareigas, i\xc5\xa1skyrus Notariato \xc4\xafstatyme nustatytas i\xc5\xa1imtis. Notaro atstovui taikomi \xc5\xa1iame \xc4\xafstatyme nustatyti notaro veiklos apribojimai. Notaro atstovas notarinius veiksmus atlieka atstovaujamojo notaro vardu, atliekamus notarinius veiksmus tvirtina arba liudija savo para\xc5\xa1u ir atstovaujamojo notaro antspaudu. Notaro atstovas notarinius veiksmus atlieka atstovaujamojo notaro biure, i\xc5\xa1skyrus Notariato \xc4\xafstatymo 28 straipsnyje nustatytus atvejus, kai notarinius veiksmus galima atlikti ne notaro biuro patalpose._NEWLINE_U\xc5\xbe notaro atstovo padaryt\xc4\x85 \xc5\xbeal\xc4\x85 fiziniams ar juridiniams asmenims, vykdant notaro profesin\xc4\x99 veikl\xc4\x85, atsako atstovaujamasis notaras. Notaro atstovo atsakomyb\xc4\x97 notarui u\xc5\xbe notaro atstovo padaryt\xc4\x85 ir notaro fiziniams ar juridiniams asmenims atlygint\xc4\x85 \xc5\xbeal\xc4\x85 nustatoma sutartyje.'